google/wiki40b huggingface dataset:
Θεοφύλακτος Παπαθανασόπουλος

Βιογραφικό

Γεννήθηκε τη 1η Ιανουαρίου 1891, ανήμερα της εορτής του Αγίου Βασιλείου, και για αυτό το λόγο βαπτίστηκε Βασίλειος. Γεννήθηκε και μεγάλωσε στον Πύργο Ηλείας, και ήταν γιος του Δημήτριου Παπαθανασόπουλου και της συζύγου του Καλλιόπης. Σπούδασε θεολογία στη Θεολογική Σχολή της Χάλκης, και έγινε μοναχός στη Μονή Σταυρονικήτα, του Αγίου Όρους. Εκάρη μοναχός στις 2 Δεκεμβρίου 1917 και έλαβε το όνομα Θεοφύλακτος, ενώ αργότερα χειροτονήθηκε ιερέας. Αφού αποφοίτησε από τη Θεολογική Σχολή του Πανεπιστημίου Αθηνών, δίδαξε στη Ριζάρειο Εκκλησιαστική Σχολή.
Το Φεβρουάριο του 1928, μετά την απομάκρυνση του Μητροπολίτη Χριστόφορου Κνήτη, ο Θεοφύλακτος εστάλη στο Σίδνεϊ ως διαχειριστής μέχρι την άφιξη του νέου επίσκοπου. Διετέλεσε εφημέριος για πέντε χρόνια στο Σίδνεϊ και πέντε χρόνια στη Μελβούρνη μέχρι τη στιγμή που ορίστηκε Μητροπολίτης Αυστραλίας και Νέας Ζηλανδίας στις 22 Απριλίου 1947. Χειροτονήθηκε στην Ελλάδα στις 24 Αυγούστου και διέμεινε για μικρό διάστημα στη Μονή Σταυρονικήτα του Αγίου Όρους. Ανέλαβε τη νέα του θέση, καταφθάνοντας στο Περθ στις 19 Απριλίου 1948. Ενθρονίστηκε στο Σίδνεϊ στις 13 Ιουνίου, παρουσία Ελλήνων, Ρώσων και Σύριων κληρικών.
Η παρουσία του στο θρόνο της Εκκλησίας της Αυστραλίας ήταν σύντομη μιας και απεβίωσε στις 2 Αυγούστου 1958, στο Νοσοκομείο Άλφρεντ, της Μελβούρνης, εξ αιτίας τραυματισμού του από τροχαίο ατύχημα, δύο μέρες πριν.
Η κηδεία του τελέστηκε από τον Αρχιεπίσκοπο Θυάτειρας Αθηναγόρα στον Καθεδρικό Ναό Αγίας Σοφίας στο Σίδνεϊ. Ετάφη, στο Κοιμητήριο Μπότανι (Botany). Μέχρι τη στιγμή εκείνη ήταν ο μοναδικός Ελληνορθόδοξος επίσκοπος που είχε ταφεί στην Αυστραλασία. Πλέον βρίσκεται στο Ορθόδοξο τμήμα του Κοιμητηρίου Ρούκγουντ (Rookwood), όπου υπάρχουν τάφοι κληρικών, πίσω από το ιερό του παρεκκλησίου του Αγίου Αθανασίου.
Το Φεβρουάριο του 1959, ο Ιεζεκιήλ Τσουκαλάς, εξελέγη ως ο τέταρτος Αρχιεπίσκοπος Αυστραλίας και Νέας Ζηλανδίας.
Λουδοβίκος Γ΄ καρδινάλιος του Γκιζ

Βιογραφία

Ήταν ο δευτερότοκος γιος του Ερρίκου Γ΄ δούκα του Γκιζ και της Αικατερίνης των Λα Μαρκ, κόρης του Φραγκίσκου Α΄ δούκα του Νεβέρ. Νεότερος αδελφός του ήταν ο Κλαύδιος δούκας του Σεβρέζ.
Η εκκλησιαστική του θέση ήταν χωρίς φροντίδα (sinecure), καθώς ουδέποτε χειροτονήθηκε. Έγινε αρχιεπίσκοπος του Ρεν το 1605 και καρδινάλιος το 1615, αλλά έζησε εκλελυμένη ζωή. Έπεσε στη δυσμένεια του Λουδοβίκου ΙΓ΄ της Γαλλίας και φυλακίστηκε στη Βαστίλη το 1620. Ωστόσο ακολούθησε τη βασιλική εκστρατεία στο Πουατιέ το 1621, όπου ασθένησε και απεβίωσε στο Σαιντ.
Ήταν ο τελευταίος καρδινάλιος των Γκιζ (κλάδου των Λωρραίνης), ανιψιός και διάδοχος του καρδινάλιου Λουδοβίκου Β΄ του Γκιζ, ο οποίος ήταν ανιψιός και διάδοχος του καρδινάλιου Λουδοβίκου Α΄ του Γκιζ.
Επιφυλλίδα

Επιφυλλίδα λέγεται το ειδικού περιεχομένου δημοσίευμα που βρίσκεται στο κάτω μέρος της πρώτης σελίδας μιας εφημερίδας και χωρίζεται από τα υπόλοιπα άρθρα με οριζόντια γραμμή. Ασχολείται με ποικίλα θέματα και έχει συνήθως δοκιμιακό χαρακτήρα.

Θεματολογία

Η επιφυλλίδα, η οποία αποτελεί ένα είδος δημοσιογραφικού άρθρου, χωρίζεται σε δύο κατηγορίες θεματολογίας ανάλογα με την εξέλιξη της.
Στην αρχική της περίοδο αποτελούσε ένα άρθρο και είχε ως θεματολογία την ειδησεογραφία, τις καταστάσεις και τα γεγονότα που συνέβαιναν εκείνη τη στιγμή.
Στη μεταγενέστερη και σύγχρονη μορφή της, η επιφυλλίδα άλλαξε και απόκτησε τη μορφή μίας φιλολογικής κριτικής κι ενός δοκιμίου με θεματολογία πλέον επιστημονική, λογοτεχνική και τέχνης.
Έτσι ο επιφυλλιδογράφος μπορεί πλέον ν' ασχοληθεί στο κείμενο του με ένα επίκαιρο θέμα όπως για παράδειγμα τον καταναλωτισμό ή με θέματα διαχρονικού ενδιαφέροντος όπως η λογοτεχνία.

Νεοελληνική λογοτεχνία

Στη νεοελληνική λογοτεχνία η επιφυλλίδα εμφανίστηκε με μία άλλη σημασία. Αποτελούσε ένα λαϊκό ανάγνωσμα όπως διήγημα, νουβέλα ή μυθιστόρημα, το οποίο το χώριζε σε μέρη και το δημοσίευε μετέπειτα τμηματικά στις εφημερίδες.
Η καθιέρωση, όμως, της επιφυλλίδας έγινε από τον Κωνσταντίνο Πωπ, ο οποίος μάλιστα είναι και αυτός που εισήγαγε στην ελληνική επικράτεια το χρονογράφημα.
Πρωτάθλημα καλαθοσφαίρισης Α1 εθνικής κατηγορίας ανδρών 1997-1998

Το πρωτάθλημα της περιόδου 1997-1998 κατέκτησε ο Παναθηναϊκός για 20η φορά στην ιστορία του. Ο Παναθηναϊκός τερμάτισε πρώτος και στην κανονική διάρκεια του πρωταθλήματος. Στον τελικό των Play Off επικράτησε του ΠΑΟΚ με 3-2 νίκες. Οι ομάδες που υποβιβάστηκαν ήταν η Δάφνη και η Λάρισα.
Ιγνάτιος Αλεξίου

Βιογραφία

Γεννήθηκε στο χωριό Κάπη της Λέσβου από γονείς Μικρασιάτες. Σε ηλικία 12 ετών έμεινε ορφανός από μητέρα. Λίγα χρόνια αργότερα, τον Οκτώβριο του 1973, εγκαταστάθηκε με τον πατέρα του στην Αθήνα. Από μικρός είχε αρχίσει να γράφει έμμετρα τις σκέψεις του, κλίση που τον οδήγησε στη συστηματική ενασχόληση με την ποίηση.
Πρωτοπαρουσιάστηκε το 1986 στη συλλογική δουλειά του Κώστα Γ. Μίσσιου 56 ποιητικές φωνές από τη Λέσβο με 6 ποιήματά του. Έκτοτε έργα του συμπεριλήφθηκαν σε διάφορα ποιητικά ανθολόγια. Το 1991 εξέδωσε την πρώτη από τις εννέα προσωπικές του ποιητικές συλλογές. Συνέγραψε ακόμα κριτικές μελέτες, φιλοσοφικά δοκίμια και πεζά, και συνεργάστηκε με διάφορα λογοτεχνικά περιοδικά. Για το ποιητικό του έργο τιμήθηκε με αρκετές τιμητικές διακρίσεις.
Στα τέλη Σεπτεμβρίου του 2010 βρέθηκε δολοφονημένος στο διαμέρισμά του. Κηδεύτηκε την  1η  Οκτωβρίου του 2010 στο Γ' Νεκροταφείο Αθηνών.
Τσιτάου

Ιστορία

Το Τσιτάου ήταν ένα από τα έξι μέλη της Λουσάτιας Λίγκας. Εκείνη την περίοδο aείχε αποδοθεί ο ιδιαίτερος τίτλος "Die Reiche" ("η πλούσια") στην πόλη εξαιτίας της υψηλής αναλογίας πλουσίων πολιτών.
Κατά τη διάρκεια της Αντιμεταρρύθμισης, ειδικά μετά τη Μάχη του Λευκού Όρους το 1620, ένας μεγάλος αριθμός προτεσταντών προσφύγων από τη Βοημία, (οι böhmische Exulanten) έφτασαν στο Τσιτάου, όπου έγινα δεκτοί απότους προτεστάντες κυβερνήτες της πόλης. Πολλοί από αυτούς βρήκαν καταφύγιο σε διάφορα χωριά τριγύρω, στη Δρέσδη και στο Βερολίνο και στο Βρανδεμβούργο. Κυρίως εξαιτίας της σχεδόν ολοσχερούς καταστροφής της πόλης κατά τον επταετή πόλεμο, η άλλοτε ευημερία της πόλης είναι εμφανής σε λιγοστά κτήρια και στα κοιμητήρια όπου θάβονταν οι πλούσιοι.
Ένα από τα σημαντικότερα εμπορικά αγαθά αυτής της πρώιμης εποχής του 16ου αιώνα ήταν η μπύρα. Αργότερα, κατά τον 18ο και 19ο αιώνα έγιναν σημαντικά και τα υφάσματα, παράδοση κοινή στην περιοχή της Άνω Λουσατίας. 
Κατά τη διάρκεια του Β' Π.Π., στην πόλη λειτουργούσε στρατόπεδο συγκέντρωσης. Παρείχε δυναμικό για καταναγκαστική εργασία στη «Phänomen Werke Gustav Hiller», εταιρεία κατασκευής φορτηγών 
Μετά την επανένωση της Γερμανίας το 1990, οι περισσότερες από τις εταιρείες υφασμάτων που είχαν επιβιώσει από την εποχή της Ανατολικής Γερμανίας έκλεισαν μέσα σε λίγα χρόνια εξαιτίας έλλειψης επενδύσεων, αποστραγγίζοντας την πόλη από την οικονομική της δύναμη. Επιπρόσθετα, η επιφανειακή εξόρυξη λιγνίτη στους πρόιποδες των ορέων Τσιτάου σταμάτησε στο μεγαλύτερο τμήμα της. Αν και σημαντικό τμήμα του λιγνίτη ακόμα μεταφέρεται στην Πολωνία.
Περικλής Βασιλάκης

Βιογραφικό

Ο Περικλής Βασιλάκης γεννήθηκε στο Νεοχώρι Πρέβεζας και κατάγεται από αγροτική οικογένεια.Είναι Πτυχιούχος του Πανεπιστημίου Πελοποννήσου στο Τμήμα Οργάνωσης και Διαχείρισης Αθλητισμού και επίσης της Ανώτατης Σχολής Ηλεκτρονικών. Εργάσθηκε στό ΥΠΕΧΩΔΕ και στη συνέχεια στην Γενική Γραμματεία Αθλητισμού, ως σύμβουλος του Υφυπουργού Πολιτισμού και Τουρισμού (άμισθος). Διετέλεσε Πρόεδρος της Διαρκούς Επιτροπής Αντιμετώπισης της Βίας και εκπρόσωπος της Ελλάδας στο Συμβούλιο της Ευρώπης γιά τον Αθλητισμό (2003-2005). Είναι Μέλος του ΔΣ του Ιδρύματος Ολυμπιακής και Αθλητικής Παιδείας. Επίσης είναι ιδρυτικό μέλος του Επιστημονικού Ινστιτούτου Διοίκησης Αθλητισμού. Υπήρξε Διαιτητής ποδοσφαίρου Α Εθνικής κατηγορίας και Διεθνής Διαιτητής FIFA-UEFA και διδάσκει από το έτος 1996 ως καθηγητής διαιτησίας ποδοσφαίρου. Είναι συνεργάτης του ραδιοφωνικού και τηλεοπτικού σταθμού ΣΚΑΙ σε θέματα ποδοσφαίρου και αθλητισμού.

Πολιτική δράση

Η πολιτική του δραστηριότητα άρχισε από την ΠΑΣΠ (νεολαία του ΠΑΣΟΚ) και συνέχισε σε Τ.Ο. ΠΑΣΟΚ και Μέλος του Τομέα Πολιτισμού και Αθλητισμού. Υπήρξε υποψήφιος βουλευτής του ΠΑΣΟΚ (Α επιλαχών) στό Ν.Πρέβεζας το 2009 και επίσης ήταν υποψήφιος του ΠΑΣΟΚ στίς εκλογές του 2012(δεν εξελέγη).
Κοβάτσεβτσι (Ντέρβεντα)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Λιθουανικές προεδρικές εκλογές 2014

Προεδρικές εκλογές διεξήχθησαν στη Λιθουανία στις 11 Μαΐου 2014, με τον δεύτερο γύρο να διεξάγεται στις 25 Μαΐου ανάμεσα στους δύο πρώτους υποψηφίους που υπερίσχυσαν στον πρώτο γύρο. Νικήτρια αναδείχθηκε η Ντάλια Γκριμπαουσκάιτε, πρόεδρος από το 2009, επικρατώντας στον δεύτερο γύρο του Ζίγκμαντας Μπαλτσούτις.
Διοργανώσεις Ε.Π.Σ. Ηλείας 1976–77

Κύπελλο Ηλείας

Τελικός
27 Φεβρουαρίου 1977 Α.Ο Ζάκυνθος - Αστέρας Αμαλιάδας 3-0 - εθνικό στάδιο Πύργου -
Νικόλαος Ποριώτης

Βιογραφία

Ο Νικόλαος Ποριώτης γεννήθηκε 1870 στην Καλλίπολη της Ανατολικής Θράκης και πέθανε το 1945 . Σπούδασε κλασική φιλολογία και ξένες γλώσσες. Ως μεταφραστής συνεργάστηκε με διάφορα περιοδικά κι εφημερίδες. Μετέφρασε αρχαία κείμενα και ξένα θεατρικά έργα. Μετάφρασε πολλές ραψωδίες απ' την "Οδύσσεια" του Όμηρου, την "Ηλέκτρα" του Σοφοκλή, τις "Ικέτιδες" και την "Εκάβη" του Ευριπίδη, Μετέφρασε τους στίχους από το έργο "Φόνισσαι" του Ευριπίδη. Ήταν λάτρης της Δημοτικής γλώσσας, που την προήγαγε μέσα από το θέατρο. Έργα του η "Έμμετρη Τραγωδία", "Ροδόπη"(1913), "Κρυπτογραφικά Αβάκια"(1925), Ποιήματα "Θυμέλη", "Παναθήναια", "Ο ξένος", "Λυρικοί Νόστοι" κ.α . Έκανε έμμετρη μετάφραση των μελοδραμάτων του Σπύρου Σαμάρα "Ρέα" και "Φλόρα Μιράμπιλις" ("Η Θαυμαστή Ανθώ").
Δίοδος Βρυξελλών-Βαλλωνίας

Η δίοδος Βρυξελλών-Βαλλωνίας (επίσης γνωστή ως γαλλόφωνος διάδρομος) είναι ιδέα η οποία έκανε την εμφάνισή της στην βελγική πολιτική το 2008 και η οποία προτείνει την απελευθέρωση του εδαφικού θύλακα της Περιοχής των Βρυξελλών, κατά πλειοψηφία γαλλόφωνης, μέσω της σύνδεσής του με την Βαλλωνική Περιοχή με την δημιουργία μιας διόδου η οποία θα διασχίζει την Φλαμανδική Περιοχή.

Η ιδέα

Η πρόταση δημιουργίας μιας διόδου Βρυξελλών-Βαλλωνίας προήλθε από Βέλγους γαλλόφωνους πολιτικούς εκπροσώπους και χρονολογείται από τα μέσα του 2008. Ο διάδρομος αυτός αποτελείται από μια στενή εδαφική λωρίδα, η οποία διασχίζει το Δάσος του Σουάνι στα εδάφη του Ροντ-Σαιν-Ζενέζ, περιλαμβάνοντας κυρίως ένα τμήμα της Chaussée de Waterloo (την Εθνική Οδό 5), η οποία θα υπάγεται, πλέον, στην κοινότητα Υκλ των Βρυξελλών.
Μέσω του διαδρόμου αυτού, η Περιοχή των Βρυξελλών δεν θα βρισκόταν, πλέον, εγκλωβισμένη εντός της Επαρχίας της Φλαμανδικής Βραβάντης και θα ήταν συνδεδεμένη με την Βαλλωνία σε περίπτωση διαχωρισμού του Βελγίου.
Στον αντίποδα, οι Φλαμανδοί πολιτικοί εκπρόσωποι απαίτησαν έναν διάδρομο έως τον θύλακα των Φουρόν, ένα σύνολο κοινοτήτων, οι οποίες αποτελούν μέρος της Επαρχίας της Λιμβουργίας.
Ως απάντηση προς αυτά τα αιτήματα, ο πρόεδρος της N-VA, Μπαρτ Ντε Βέβερ, συνέκρινε τον συγκεκριμένο διάδρομο με τα Βαλκάνια και το υπό εξέταση σχέδιο για την Σρεμπρένιτσα. Ο Κάρελ Ντε Γκουχτ έκανε λόγο για ένα Άνω Καραμπάχ επί του Σεν.
Στις αρχές του Ιουνίου του 2010, η Ζοέλ Μιλκέ ανέφερε πως θα ήταν επιθυμητό να προβλεφθεί ένας τρόπος σύνδεσης μεταξύ των Βρυξελλών και της Βαλλωνίας, ένα είδος διαδρόμου ο οποίος θα ήταν φυσικά ορατός. Σε μία συνέντευξη στην La Libre Belgique, δήλωσε σχετικά: « Είναι λογικό και συνεπές οι Βρυξέλλες και η Βαλλωνία να έχουν κάποια μεταξύ τους γεωγραφική σύνδεση, ένα κοινό σύνορο. Οι Βρυξέλλες είναι, κατά 90 τοις εκατό, γαλλόφωνες και η κοινότητα δεν έχει κάποιο όριο πληθυσμιακής ομοιομορφίας, συνεπώς η κατάσταση αυτή δεν μπορεί να συνεχιστεί. ».
Πρωτάθλημα καλαθοσφαίρισης Β΄ εθνικής κατηγορίας ανδρών 1997-1998

Το πρωτάθλημα Β΄ Εθνικής κατηγορίας μπάσκετ ανδρών της σεζόν 1997-98  διεξήχθη σε έναν όμιλο, με συμμετοχή 14 ομάδων. Πρωταθλητής αναδείχθηκε ο Γ.Σ. Αρίων Παγκρατίου και ανέβηκε στην Α2΄ Εθνική κατηγορία. Επίσης, ανέβηκε ο δευτεραθλητής Α.Ο. Παλαιό Φάληρο.
Πριμέρα Ντιβιζιόν (γυναικών)

Η Πριμέρα Ντιβιζιόν Γυναικών (ισπανικά: Primera División de la Liga de Fútbol Femenino, γνωστή ως Superliga Femenina) αποτελέι την υψηλότερη κατηγορία ποδοσφαίρου γυναικών στην Ισπανία.
Διοίκηση Αεροπορικής Εκπαίδευσης

Ιστορία

Η (ΔΑΕ) συγκροτήθηκε το 1955 με την ονομασία 31ο Αρχηγείο Αεροπορικής Εκπαίδευσης το οποίο εγκαταστάθηκε αρχικά σε κτίριο στο κέντρο της Αθήνας στην οδό Μάρνης 6, με σκοπό τον σχεδιασμό και την βελτίωση της εκπαίδευσης στο προσωπικό της Π.Α.
Το 1955 μετεγκαταστάθηκε στο Παλαιό Φάληρο, στις εγκαταστάσεις του ΚΕΑ, αλλά το 1959 θα μεταφερθεί στην Αεροπορική Βάση Δεκέλειας (Τατοί), στο κτίριο της Σχολής Πολέμου Αεροπορίας.
Το 1968 μετονομάζεται από 31ο Αρχηγείο Αεροπορικής Εκπαίδευσης σε 31η Διοίκηση Αεροπορικής Εκπαίδευσης. Ενώ το 1979 καταργείται το αριθμητικό πρόθεμα 31 και η ονομασία παραμένει ως έχει μέχρι και σήμερα.
Το 1987 μέσα από την αναδιοργάνωση της Π.Α. γίνεται ενοποίηση με την ΔΑΥ και με την κατάργηση της ΔΑΕ αναλαμβάνει τα καθήκοντα και της δραστηριοτήτες της, η ΔΑΥ και το ΓΕΑ.
Το 1993 με απόφαση του Ανωτάτου Αεροπορικού Συμβουλίου η ΔΑΕ επαναλειτουργή δοκιμαστικά για έξι μήνες και με νεώτερη απόφαση του ίδιου Συμβουλίου αποφασίστηκε η λειτουργία της γίνεται μόνιμη.

Αποστολή

Η Αποστολή της ΔΑΕ είναι ο σχεδιασμός για την βελτίωση και εκπαίδευση του προσωπικού της Πολεμικής Αεροπορίας.
Επιμελείται της  βασικής στρατιωτικής και τεχνικής κατάρτιση για την Πολεμική Αεροπορία. Μέσα από τις Σχολές που διαθέτει προσφέρει εκπαίδευση αέρος στους Ίκαρους, ακαδημαϊκή και στρατιωτική εκμάθηση αλλά και αθλητική εκπαίδευση. 
Στρατολογεί και εκπαιδεύει τα στελέχη της σε υψηλού επιπέδου γνώσεων ώστε μετά την αποφοίτησή τους να στελεχώσουν την Πολεμική Αεροπορία. 
Παρέχει εκπαίδευση ειδικότητας σε Στρατεύσιμο Προσωπικό και ΕΠΟΠ  καθώς και μετεκπαίδευσης σε Μόνιμο προσωπικό (Στρατιωτικό ή Πολιτικό). 
Είναι υπεύθυνη για την επιμόρφωση και μετεκπαίδευση του μόνιμου στρατιωτικού και πολιτικού προσωπικού της ΠΑ στις τηλεπικοινωνίες, αεράμυνα, ηλεκτρονικού πολέμου, τεχνικών γνώσεων αλλά και στην παραγωγή αξιωματικών και υπαξιωματικών οι οποίοι θα στελεχώσουν την Πολεμική Αεροπορία.
Great Wall Safe

Βασικά στοιχεία

Το Safe κυκλοφορούσε σε δυο εκδόσεις σχετικά με την μετάδοση της κίνησης: στην 4x2 (Κωδ.:CC6460FMK00) και στην 4x4 (Κωδ.:CC6460FMK20), με κριτήρια του Euro 2 και Euro 3. Επίσης, στο συγκεκριμένο μοντέλο είχε κατασκευαστεί ο αποκλειστικός βενζινοκινητήρας 491QE των 2.237 κ.εκ. και ισχύος 105 ίππων.
Καλαθοσφαίριση στους Αγώνες της Κοινοπολιτείας

Ιστορία

Η καλαθοσφαίριση στους Κοινοπολιτειακούς Αγώνες διεξήχθη για πρώτη φορά το 2006, όταν οι αγώνες πραγματοποιήθηκαν στη Μελβούρνη. Η Αυστραλία κέρδισε τους πρώτους Αγώνες της Κοινοπολιτείας και το χρυσό μετάλλιο τόσο των ανδρών όσο και των γυναικών. Οι ομάδες της Νέας Ζηλανδίας και οι ομάδες της Αγγλίας αποχώρησαν με αργυρά και χάλκινα μετάλλια αντίστοιχα. Ανακοινώθηκε το 2011 ότι το μπάσκετ θα επιστρέψει στους αγώνες στους Αγώνες της Κοινοπολιτείας το 2018 που πραγματοποιήθηκε στην Χρυσή Ακτή.
Χαράλαμπος Σκούρτης

Πολιτική σταδιοδρομία

Για πρώτη φορά εκλέχθηκε δημοτικός σύμβουλος Χολαργού στις εκλογές του 1978 και εν συνεχεία κέρδισε πέντε φορές τη δημαρχία της πόλης, με την υποστήριξη του ΠΑΣΟΚ στις δημοτικές εκλογές του 1982, 1986, 1990, 1994 και 1998. Κατά τη διάρκεια της 20ετούς παρουσίας του στο δημοτικό θώκο ανέλαβε, μεταξύ άλλων, διάφορες πρωτοβουλίες για την περιβαλλοντική προστασία του Υμηττού (ήταν ο εμπνευστής της δραστηριότητας "Δρόμος Βουνού"), ενώ διετέλεσε και πρόεδρος του Συνδέσμου Προστασίας και Ανάπτυξης του όρους, θέση για την οποία τιμήθηκε. Για την μακρόχρονη προσφορά του στην Τοπική Αυτοδιοίκηση βραβεύτηκε από διάφορους φορείς, όπως η Ένωση Δημάρχων Αττικής  κ.α., ενώ το Μάιο του 2015, με ομόφωνη απόφαση του, το Δημοτικό Συμβούλιο του ενοποιημένου Δήμου Παπάγου-Χολαργού του απένειμε τον τίτλο του Επιτίμου Δημάρχου Χολαργού.
Γεώργιος Μήτσος

Βιογραφικά στοιχεία

Καταγόταν από τον Πύργο Ηλείας και ήταν αδερφός του Πέτρου Μήτσου. Υπήρξε πρόκριτος του Πύργου και κατά τη διάρκεια της επανάστασης του 1821 διατηρούσε δικό του στρατιωτικό σώμα. Συμμετείχε στις μάχες του Λάλα, της Αγουλινίτσας, του Πύργου κ.α. Επίσης πολέμησε στην Μονή Σκαφιδιάς. Ήταν γνωστός ως Καπετάν-Γιώργης. Το 1836 τιμήθηκε με τον βαθμό του στρατηγού. Είχε διατελέσει δήμαρχος Πύργου και βουλευτής Ηλείας.
Απεβίωσε στον Πύργο το 1869. Η πολιτεία τον τίμησε δίνοντας το όνομα του σε μια οδό του Πύργου.
Καπελέτο Ηλείας

Ιστορία

Το χωριό πρωτοσχηματίζεται στις αρχές του 15ου αιώνα. Αναφέρεται το 1461/1462 σε οθωμανικό τιμαριώτικο κατάστιχο ως mezraa, δηλ. καλλιεργήσιμη γη χωρίς μόνιμους κάτοικους, ενώ το 1700 έχει εξελιχθεί σε μόνιμο οικισμό του οποίου οι κάτοικοι είναι αλβανόφωνοι.
Από το 1835 έως το 1841 ανήκε στο Δήμο Καλοτυχίας, ενώ από το 1841 έως το 1912 στον τότε Δήμο Βουπρασίων. Η σύσταση της ομώνυμης κοινότητας έγινε με το ΦΕΚ 256Α της 28/08/1912, ως κοινότητα του τότε νομού Αχαιοήλιδος, ενώ, για τη σύστασή της, προσαρτήθηκαν σε αυτή με το ίδιο Φ.Ε.Κ. οι οικισμοί Ζουλάτικα, Κόκλα, Μπόρσι, Νέα Πικέρνη, Σούβαρδον. Από το 1916 έως το 1924 οι οικισμοί Ζουλάτικα, Κόκλα, Μπόρσι, Σούβαρδον αποσπάστηκαν από την κοινότητα και εντάχθηκαν σε γειτονικές κοινότητες, ενώ η Νέα Πικέρνη, που είχε εγκαταληφθεί, καταργήθηκε.
Η σχολή απόρων παιδιών που είχε δημιουργηθεί το 1879 στη Νέα Πικέρνη μεταφέρθηκε εντέλει το 1884 στο Καπελέτο, όταν ο οικισμός της Νέας Πικέρνης είχε συρρικνωθεί πληθυσμιακά, και έγινε το σχολείο του χωριού.
Ο οικισμός απείχε μία ώρα δρόμο στα 1885 από τη Μανωλάδα, την έδρα του τότε Δήμου Βουπρασίων στον οποίο ανήκε διοικητικά.

Λαογραφία

Σύμφωνα με άλλες εκδοχές το όνομα Καπελέτο το πήρε από έναν Ιταλό πειρατή, τον Kapeleti. Αυτός, όταν τελείωνε τις πειρατικές του δράσεις στη Μεσόγειο, έδενε τα καράβια του στο λιμάνι της Κυλλήνης και προφανώς για να μην μπορεί να δεχθεί ξαφνική επίθεση, είχε το άνδρο (λημέρι) του λίγο πιο πέρα απο το χωριό, μάλλον προς την περιοχή "δυο Λαγκάδια", μέσα στο  πυκνό δάσος.

Αθλητισμός

Το χωριό διαθέτει μία ποδοσφαιρική ερασιτεχνική ομάδα, με την ονομασία Κένταυρος Καπελέτου, και ανήκει στην Ε.Π.Σ. Ηλείας. Έχει στεφθεί πρωταθλήτρια στα τοπικά πρωταθλήματα δύο φορές, κατά τις σαιζόν 2007-2008 και 2012-2013.

Πολιτιστική δραστηριότητα

Το χωριό διαθέτει έναν από τους πλέον δραστήριους συλλόγους της πεδινής Ηλείας, τον Εκπολιτιστικό & Μορφωτικό Σύλλογο Καπελέτου, ο οποίος προσφέρει έμπρακτα την βοηθειά του στο κοινωνικό σύνολο μέσω ποικίλων δράσεων. Διακρίνεται για την ιδιαίτερη προσφορά του στον τομέα της εθελοντικής αιμοδοσίας, καθώς κατορθώνει να συγκεντρώνει δύο φορές το χρόνο, περισσότερες από 100 φυάλες αίματος σε συνεργασία με το τμήμα αιμοδοσίας του Γ.Ν. Αμαλιάδος - πανελλαδικό ρεκόρ συγκέντρωσης ασκών αίματος-. Η δράση του όμως επεκτείνεται και σε άλλους τομείς, όπως η καθαριότητα του χωριού, η καθιέρωση μουσικοχορευτικών εκδηλώσεων αλλά και η πραγματοποίηση εκπαιδευτικών εκδρομών και προσκυνημάτων σε Ελλάδα και εξωτερικό. Χαρακτηριστική και καθοριστική υπήρξε η βοηθειά του συλλόγου στην ανέγερση του Ι.Ν. Αγίου Νικολάου Καπελέτου, ο οποίος υπέστη σοβαρές ζημιές από τον ισχυρό σεισμό της 8ης Ιουνίου 2008.

Λοιπά στοιχεία

Το χωριό υπέστη ζημιές στις 8 Ιουνίου 2008 εξαιτίας ενός ισχυρού σεισμού. Γκρεμίστηκαν κατοικίες και ο Ι.Ν. Αγίου Νικολάου Καπελέτου.
Μητροπολίτης Άγκυρας Ιερεμίας Καλλιγιώργης

Σπουδές

Ο Μητροπολίτης Ιερεμίας Καλλιγιώργης γεννήθηκε στην Κω, στα Δωδεκάνησα, στις 17 Ιανουαρίου 1935. Από το 1948 ως το 1952, ακολούθησε σπουδές στο Σεμινάριο της Πάτμου. Το 1959 αποφοίτησε από την Θεολογική Σχολή της Χάλκης.
Στις 9 Αυγούστου 1959 χειροτονήθηκε Διάκονος υπο του Μητροπολίτου Πριγκηποννήσων Δωροθέου και εστάλη στο Παρίσι, προκειμένου να εξειδικευθεί στην θεολογική μελέτη της Θείας Λειτουργίας. Το 1963 κατέστη πτυχιούχος του Ανώτατου Ινστιτούτου Θεολογίας του Παρισιού, απ'όπου έλαβε τον τίτλο "Peritus Sacrae Liturgiae". 
Ακολούθησε, επίσης, μαθήματα παλαιογραφίας στη Σορβόννη και πραγματοποίησε έρευνα πάνω "στη χειρόγραφη παράδοση των χειροτονιών σύμφωνα με το Βυζαντινό Τελετουργικό".

Εκκλησιαστική Πορεία

Χειροτονήθηκε Πρεσβύτερος στις 26 Ιουλίου 1964 από τον Μητροπολίτη Γαλλίας Μελέτιο. 
Διακόνησε την Μητροπολη Γαλλίας ως εφημεριος, πνευματικός  και πρωτοσύγκελος. 
Το 1971 εξελέγη παμψηφεί από την Αγία και Ιερά Συνόδο του Οικουμενικού Πατριαρχείου Επισκοπος με τον τίτλο της Πάλαι πότε διαλαμψάσης Επισκοπής Στάσιμων. Το 1988 εξελέγη παμψηφεί από την Αγία και Ιερά Συνόδο του Οικουμενικού Πατριαρχείου Μητροπολίτης Γαλλίας.
Στις 20 Ιανουαρίου 2003 μετετέθη παμψηφεί από την Αγία και Ιερά Συνόδο του Οικουμενικού Πατριαρχείου στην νεοσυστατη Μητρόπολη Ελβετίας και παράλληλα του ανετεθηκε η διακονία της διεύθυνσης του Ορθόδοξου Κέντρου του Οικουμενικού Πατριαρχείου στο Σαμπεζι.
Στις 10 Ιουλίου 2018, εξελέγη παμψηφεί Μητροπολίτης Άγκυρας, όπου Μητροπολίτης εκλέγεται για πρώτη φορά μετά το 1922.

Τιμητικοί Τίτλοι

Διετέλεσε συμπρόεδρος της Συνόδου των Ευρωπαϊκών Εκκλησιών (1992-1997) και πρόεδρος της ίδιας αυτής οργάνωσης (1997-2003). 
Τον Ιανουάριο του 2002, ο Πρόεδρος της Γαλλικής Δημοκρατίας τον έχρισε Ιππότη της Λεγεώνας της Τιμής.
ARP spoofing

Περιορισμοί

Για να στηθεί μια τέτοια πλαστοπροσωπία, ο κακόβουλος χρήστης πρέπει να βρίσκεται στο ίδιο υποδίκτυο με τον/τους host που θέλει να εξαπατήσει και αυτό να αποτελείται από μεταγωγείς.
Ένας διαχειριστής συστήματος μπορεί να καταπολεμήσει τέτοιου είδους παραβιάσεις παρακολουθώντας τον κατάλογο ARP (αγγλ. ARP table) για παράξενες αλλαγές/αξίες (π.χ. μπορεί να κρατηθεί ιστορικό των καταχωρήσεων και να συγκριθούν με τις τωρινές εγγραφές). Κυκλοφορούν εργαλεία που αυτοματοποιούν τον έλεγχο αυτόν, και προειδοποιούν τον διαχειριστή σε περίπτωση ανάγκης.

Επιθυμητή καλόβουλη χρήση

Η χρήση της πλαστοπροσωπίας ARP μπορεί να είναι καλόβουλη. Παραδείγματος χάρη, ένας χρήστης μπορεί να επαναπροσανατολιστεί προς έναν host στον οποίο πρέπει να καταχωρηθεί πριν του δοθεί πλήρης ή μερική πρόσβαση στους πόρους του δικτύου. Το Packetfence βασίζεται σ´αυτήν την τεχνική για την λειτουργία του.

Man-in-the-middle attack

Σκοπός του C είναι να "μπει" ανάμεσα από τον Α και το Β. Για να γίνει αυτό, στέλνει πακέτα ARP στον Α με διεύθυνση πρωτοκόλλου 192.168.0.20 και διεύθυνση MAC 30:30:30:30:30:30. Όταν λοιπόν ο Α θέλει να στείλει δεδομένα στον Β, θα χρησιμοποιήσει την διεύθυνση MAC του C. Με τον ίδιο τρόπο, εξαπατεί τον Β, ώστε στον κατάλογο ARP του τελευταίου να βρίσκεται το ζεύγος 192.168.0.10 → 30:30:30:30:30:30 αντί του 192.168.0.10 → 10:10:10:10:10:10.
Σ'αυτό το σημείο, ο Α στέλνει τα πακέτα με αποδέκτη τον Β στον κακόβουλο χρήστη C (και αντιστρόφως). Παρ'όλα αυτά, για να λειτουργήσει σωστά η παραβίαση αυτή, ο C πρέπει επίσης να δρομολογήσει όποιο πακέτο δεν του απευθύνεται (με βάση την διεύθυνση πρωτοκόλλου) ή όποιο πακέτο δεν θα έπρεπε να λαμβάνει στον επιθυμητό τελικό αποδέκτη, έτσι ώστε οι δυο host (εδώ Α και Β) να μην καταλάβουν πως η επικοινωνία τους παρακολουθείται.

Denial-of-service attack

Στην επίθεση άρνησης υπηρεσιών (denial of service attack), ο σκοπός είναι ο αποκλεισμός ενός host ή υποδικτύου από το δίκτυο που βρίσκεται ο C. Η τακτική είναι η ίδια με την παραβίαση τύπου man-in-the-middle. Για να μην φαίνεται ο Α ως μέρος του δικτύου του παραδείγματος και να μην μπορεί να στείλει κανένα πακέτο σε άλλους host, στέλνονται ακριβώς τα ίδια πακέτα με πριν στους άλλους δυο host. Όταν ένα πακέτο του Β με προορισμό τον Α φτάσει στον C, αυτός δεν το δρομολογεί και απαντάει πως ο host αυτός δεν υπάρχει (βλ. ICMP). Όλα τα πακέτα του Α καταφθάνουν στον C και απλώς απορρίπτονται.